Noodplan vir algehele Eskom-onderbreking bekendgestelArgieffoto Solidariteit, in samewerking met KragDag, het vandag ’n noodplan vir die gebeurlikheid van ’n algehele Eskom-onderbreking bekendgestel. Die plan bied praktiese wenke oor hoe huishoudings op die moontlikheid van tot twee weke sonder Eskom-elektrisiteit kan voorberei. Hoewel die kanse op ’n ineenstorting van die nasionale kragnetwerk klein is, meen Solidariteit dat die publiek wel ’n mate van voorbereiding moet oorweeg. Die kabinet, die Kaapse metroraad en verskeie ander provinsiale en metropolitaanse owerhede het immers na wat berig word reeds sulke voorbereidings begin tref. Boonop het onafhanklike energiekenners ook al op die moontlikheid van uitgerekte kragonderbrekings gewys. “Die publiek sal tot ’n groot mate op hulself aangewese wees sou so iets gebeur en moet daarom voorbereid wees daarop. Selfs al gebeur dit nie, is dit steeds in die publiek se belang om proaktief op te tree. Ons wil met dié noodplan ons lede en die algemene publiek help om self ook voorbereid te wees sodat daar nie rede vir paniek hoef te wees as Eskom wel vir ’n week of twee geen krag lewer nie,” het Piet le Roux, hoof van die Solidariteit Navorsingsinstituut, gesê. Die noodplan sluit wenke in wat wissel van water- en kosbeplanning tot reëlings oor hoe gesinslede bymekaar sal uitkom indien kommunikasie bemoeilik word. Ander belangrike aspekte wat ter sprake kom, is veiligheidsmaatreëls, asook moontlike samewerking met bure en ander lede van die gemeenskap. Die noodplan beslaan ’n weerskantgedrukte A4-blad, waarop huishoudings hul vordering kan afmerk. Dit bestaan uit maatreëls wat vooraf getref kan word asook stappe wat gedurende ’n onderbreking geneem kan word. Klik hier om die volledige noodplan af te laai.